CELEX: 62013CB0050
Language: sk
Date: 2013-12-12 00:00:00
Title: Vec C-50/13: Uznesenie Súdneho dvora (ôsma komora) z  12. decembra 2013 (návrh na začatie prejudiciálneho konania, ktorý podal Tribunale ordinario di Aosta — Taliansko) — Rocco Papalia/Comune di Aosta (Návrh na začatie prejudiciálneho konania — Článok 99 rokovacieho poriadku Súdneho dvora — Sociálna politika — Smernica 1999/70/ES — Doložka 5 rámcovej dohody o práci na dobu určitú — Verejný sektor — Opätovne uzatvárané pracovné zmluvy — Zneužitie — Náhrada škody — Podmienky odškodnenia v prípade protiprávneho stanovenia skončenia pracovnej zmluvy — Zásady ekvivalencie a efektivity)

22.2.2014   
            
            
               SK
            
            
               Úradný vestník Európskej únie
            
            
               C 52/23
            
         Uznesenie Súdneho dvora (ôsma komora) z 12. decembra 2013 (návrh na začatie prejudiciálneho konania, ktorý podal Tribunale ordinario di Aosta — Taliansko) — Rocco Papalia/Comune di Aosta
   (Vec C-50/13) (1)
   
   (Návrh na začatie prejudiciálneho konania - Článok 99 rokovacieho poriadku Súdneho dvora - Sociálna politika - Smernica 1999/70/ES - Doložka 5 rámcovej dohody o práci na dobu určitú - Verejný sektor - Opätovne uzatvárané pracovné zmluvy - Zneužitie - Náhrada škody - Podmienky odškodnenia v prípade protiprávneho stanovenia skončenia pracovnej zmluvy - Zásady ekvivalencie a efektivity)
   2014/C 52/39
   Jazyk konania: taliančina
   
      Vnútroštátny súd, ktorý podal návrh na začatie prejudiciálneho konania
   
   Tribunale ordinario di Aosta
   
      Účastníci konania
   
   
      Žalobca: Rocco Papalia
   
      Žalovaná: Comune di Aosta
   
      Predmet veci
   
   Návrh na začatie prejudiciálneho konania — Tribunale ordinario di Aosta — Výklad doložky 5 smernice Rady 1999/70/ES z 28. júna 1999 o rámcovej dohode o práci na dobu určitú, ktorú uzavreli ETUC, UNICE a CEEP (Ú. v. ES L 175, s. 43; Mim. vyd. 05/003, s. 368) — Verejná správa — Odškodnenie v prípade protiprávneho stanovenia skončenia pracovnej zmluvy — Podmienky — Dôkaz o utrpenej ujme — Nevyhnutnosť dôkazu o vzdaní sa lepších pracovných príležitostí
   
      Výrok
   
   Rámcová dohoda o práci na dobu určitú, uzatvorená 18. marca 1999, ktorá sa nachádza v prílohe smernice Rady 1999/70/ES z 28. júna 1999 o rámcovej dohode o práci na dobu určitú, ktorú uzavreli ETUC, UNICE a CEEP, sa má vykladať v tom zmysle, že bráni opatreniam stanoveným vo vnútroštátnej právnej úprave, akou je právna úprava vo veci samej, ktoré v prípade zneužívania opätovne uzatváraných pracovných zmlúv na dobu určitú verejným zamestnávateľom stanovujú iba právo dotknutého zamestnanca na náhradu ujmy, ktorú údajne z tohto dôvodu utrpel, bez možnosti akejkoľvek transformácie pracovného vzťahu na dobu určitú na pracovný vzťah na dobu neurčitú, pokiaľ právo na túto náhradu ujmy je podmienené povinnosťou tohto zamestnanca predložiť dôkaz o vzdaní sa lepších pracovných príležitostí, hoci táto povinnosť má za následok praktickú nemožnosť alebo veľmi sťažený výkon práv uvedeného zamestnanca priznaných právom Únie.
   Vnútroštátnemu súdu prináleží posúdiť, v akom rozsahu sú ustanovenia vnútroštátneho práva týkajúce sa úpravy sankcií pri zneužívaní opätovne uzatváraných pracovných zmlúv alebo vzťahov na dobu určitú verejnou správou v súlade s týmito zásadami.
   
      (1)  Ú. v. EÚ C 147, 25.5.2013.